Polisiebrutaliteit-video: Twee vasBeeldmateriaal van die video Waarskuwing: Die video volg onderaan die berig. Dit is gewelddadig van aard en bevat kru taal wat sensitiewe lesers mag ontstel. Twee polisiebeamptes van Kaapstad se sentrale polisiestasie is vas nadat hulle ŉ glo ŉ man aangerand het terwyl hulle hom in hegtenis geneem het. Die voorval is deur toeskouers op video vasgelê. Die twee beamptes sal na verwagting Maandag in die Kaapstadse landdroshof verskyn. Die bestuur van die Wes-Kaapse polisie het Vrydag gesê hulle het dadelik ŉ interne ondersoek van stapel gestuur en dissiplinêre aksie geneem teen die beamptes wat afgeneem is. Die Onafhanklike Polisie-ondersoekdirektoraat (Opod) en die Menseregtekommissie (MRK) ondersoek ook die voorval. Maroela Media het Vrydag berig die video wys hoe ŉ kaal man in Kensington, Kaapstad deur polisiebeamptes geslaan en geskop word. Iemand van ŉ nabygeleë kantoorblok het die voorval op ŉ selfoon afgeneem, waarna dit soos ŉ veldbrand op sosiale media versprei het. Die polisie het nog nie amptelik bekendgemaak waarom die man in die video in hegtenis geneem is nie. Onbevestigde gerugte doen die rondte dat die man glo ŉ kind wou molesteer. Lees ook: Polisiebrutaliteit-video: beamptes geskors